arnastofnun/IGC-2024 huggingface dataset:
Gæludýr fékk Stjórnstöð

Forstjóri nýrrar og óþarfrar Stjórnstöðvar ferðamála segist ekki hafa tengsli við Sjálfstæðisflokkinn. Er samt fulltrúi á Landsfundi og klíkubróðir ýmissa valdamanna flokksins. Fær tvær milljónir á mánuði fyrir að leita að lausnum á öngþveiti ferðamála. Kostnaður er 140 milljónir á ári. Allir vita lausnirnar, nema Ragnheiður Elín ráðherra. Hún böðlaðist árangurslaust í ár á hlægilegum náttúrupassa. Allir nema hún vita, að vantar klósett, stíga og stæði. Markmið klúðursins er að veita óvinnufærum landsfundarmanni feitan bita. Allt er þetta í þekktum stíl aldraðs bófaflokks. Hvar eru þeir drullusokkar, sem kusu þetta ógeð?
Fagfólk blekkir sjúklinga

Heilbrigðiskerfið er hrunið. Fólk fær verri þjónustu eða frestaða þjónustu. Fólki er sagt, að aðgerð sé ekki orðin brýn. Þannig dó kunningi í vikunni. Læknar og hjúkrunarfólk taka á sínar herðar að ljúga fyrir kerfið. Í stað þess að játa, að kerfið er hrunið vegna aðgerða stjórnvalda. Sumir deyja á biðlistum og aðrir geta fengið aðkallandi aðgerðir á læknastofum úti í bæ fyrir hundruð þúsunda. Bandaríska kerfið er innleitt með ömurlegri þjónustu fyrir almenning og góðri þjónustu fyrir þá, sem hafa ráð á sérstakri tryggingu. Samt er logið að fólki, að allt sé við það sama og áður. Og fagfólk axlar ábyrgð á þessari blekkingu.
Toppað of snemma?

Fisksalinn sagði mér í gær, að píratar toppi of snemma, tveimur árum fyrir kosningar. Sagði slæma reynslu af slíku. Ég held, að íslenzku fordæmin séu um eins máls flokka eða óskrifuð blöð. Píratar eru öðruvísi. Þeir ætla sér að ná allri breiddinni. Tala bara um fá mál í einu, hafa umræðu á vefnum og halda þar fundi, greiða atkvæði. Ég hef bara sett mig inn í eitt útfært mál þeirra, þjóðareign auðlinda. Tel útkomuna í samræmi við almennan vilja. Haldi þeir svo áfram með hvert málið á fætur öðru, sýnist mér, að hver toppurinn geti rekið annan næstu 18 mánuði. Ef ofstækisfólki verður haldið í skefjum, nóg er af því.
Enn skal finna upp hjólið

Stjórnstöð ferðamála er fjöður úr hatti Mussolini. Allir samtaka nú um eitthvað eldgamalt, hagsmunaðilar og ríkið, sem auðvitað borgar. Stjórnstöðin á að finna vandann, sem fannst fyrir löngu. Það vantar klósett og klósett og klósett. Það vantar stíga og stíga. Það vantar bílastæði. Þetta var öllum ljóst, löngu áður en nýja ríkisapparatið lítur dagsins ljós. Þeir skuli borga, sem hafa tekjur af klósettum og bílastæðum. Ríkið taki gistináttagjald til að fjármagna verndun þeirra staða, sem mesta ánauð þola. Punktur. Óþarfi er að flækja málin til að fá mynd af himinsælum ráðherrum. Sem fagna því að geta frestað einu máli enn.
Þjóðin og þrælarnir

Aukin velmegun hefur síðustu árin eingöngu runnið til þeirra, sem betur mega. Þrælarnir eru 45% þjóðarinnar. Það eru þeir sem hafa innan við 500.000 krónur á mánuði að sköttum meðtöldum. Þriðji hver Íslendingur á minna en ekkert, hefur eignastöðu í mínus. Helmingur þjóðarinnar á minna en eina milljón í eignum. Það er fólkið, sem fer halloka, þrælarnir. Þegar pólitíkusar segja fólk hafa það gott, eru þeir bara að hugsa um hina. Ríkasta 1% þjóðarinnar á 25% allra eigna og auður þeirra hefur vaxið um 40% síðasta áratug. Þessar tölur segja okkur frá magnaðri aukningu á stéttskiptingu í samfélagi, sem þykist vera stéttlaust.
Guardian tapaði

Hrun Blairista í Bretlandi er orðið að óskipulegum flótta. Guardian beið hnekki með ítrekuðum árásum á Jeremy Corbyn. Reiddist skilnaði hans við Blairismann, sem tröllreið Verkamannaflokknum. Reyndist ekki skilja almenning og lokaði sig inni í fílabeinsturni úreltrar nýfrjálshyggju. Spurningin er svo, hvort gamalt merkisblað nær að klóra í bakkann, þegar lesendur hverfa í hópum. Svipað hrun merkisblaðs er hjá New York Times, sem hefur frosið í stuðningi við bankstera og aðra meginbófa landsins. Endar kannski með, að það skríður í fang Bernie Sanders. Pólitísk straumhvörf eru farin að leika vestrænu umræðustjórana grátt.
Misskilningur útskýrarans

Sigmundur Davíð lofaði nýlega í ræðustól hjá Sameinuðu þjóðunum að draga 40% úr gróðurhúsalofttegundum. Heima var því fagnað af varfærni. Jóhannes útskýrari, aðstoðarmaður ráðherrans, sagði hann þá ekki hafa lofað neinu slíku. Hann hefði sagt frá samstarfi Evrópuríkja um slíkan samdrátt. Ekki væri víst, að Ísland þyrfti að gera neitt. Útskýringin flækti óneitanlega stöðuna, því margir höfðu hlustað og horft á ræðuna. Nú kvartar SDG á alþingi yfir, að hann sé misskilinn hér heima, þótt enginn misskilji hann í útlandinu. Líklega þarf fleiri en einn Jóhannes útskýrara til að upplýsa um orð og meiningar orða í undralandi SDG.
Myndskeið um landráð

Hvorki ráðherrar né þingmenn fá að vita um innihald leyndó samninga TISA, TPP og TTIP við Bandaríkin. Fjalla um réttarstöðu stórfyrirtækja ofar þjóðríkjum. Fela í sér, að risafyrirtæki kæra ríki fyrir sérdómstóli fyrirtækjanna fyrir að takmarka svigrúm risafyrirtækja. Þar á ofan verða þeir óafturkallanlegir, eilífir. Wikileaks hefur birt kafla úr samningunum og þeir eru skelfilegir. Ég efast um, að Gunnar Bragi Sveinsson viti mikið um innihald TISA og þeirra geðbiluðu landráða, sem Marin Eyjólfsson sendiherra stundar í Genf.

HÉR aftast í tilvísaðri frétt er myndskeið frá Wikileaks um stórglæp gegn öllu mannkyni.
Gráðugasta ríkisstjórnin

Man ekki eftir neinni ríkisstjórn í hálfa öld, sem hefur slefað eins mikið af græðgi og þessari. Hvarvetna hafa gæludýr Sjálfstæðis og Framsóknar hlaupið undir pilsfaldinn og látið tugmilljónum rigna yfir sig. Aldrei hefur spillingin verið eins opin og víðtæk og þessa dagana. Ráðherra Orku HS neitar í hálft ár að tala við fjölmiðla um mútumál. Röðin af íhaldskerlingum er komin á framfæri okkar með sjúkrahótel og alls kyns meinta ráðgjöf. Nánast allt starf ráðherra snýst um að moka undir gæludýr, mest undir þau ríkustu. Enginn tími er afgangs fyrir eðlilega stjórnsýslu. Til dæmis gerir ferðamálaráðherrann aldrei neitt.
Ný paradís fundin

Noregur er ekki eins vinsæl paradís og var til skamms tíma. Olían gefur ekki eins mikið og áður. Menn átta sig á, að framtíðin er ekki þar, heldur í Berlín. Þar er húsnæði og matur mun ódýrari en hér í þrælaríki auðgreifa. Á Akranesi hefur ellilífeyrisþegi reiknað út fyrir sitt leyti, að peningar endast betur í Berlín. Hann er að pakka. Svo er Berlín auðvitað mun skemmtilegri en strendur við Miðjarðarhaf. Allt fullt af fjöri og menningu í Berlín. Ég sá það fyrir 56 árum, þegar ég bjó þar í tvö ár. Hefði átt að ílendast. Sá ekki fyrir, að bófar og kjósendur mundu gera Ísland að ömurlegu ríki. En er of latur til að læra.

VIÐTALIÐ
Loforð eru marklaus

Við höfum reynslu af loforðum hefðbundinna stjórnmálaflokka. Enginn bjóst við, að ríkisstjórnin yrði ógnarstjórn gegn fátækum, öldruðum og húsnæðislausum. Þvert á móti þóttust Framsókn og Sjálfstæðis mundu gera þeim gott. Munið það í nýrri skriðu loforða fyrir næstu kosningar. Fleiri munu lofa. Samfylkingin og Vinstri græn og Björt framtíð munu lofsyngja stjórnarskrá, sem þau sviku. Þeir eru næstum eins svikulir og bófaflokkarnir. Fylgist líka með Pírötum, þótt þeir hafi ekkert svikið enn. Munu lofsyngja gegnsæi, þótt sumir hafi meiri áhuga á að stöðva gegnsæi vegna persónuverndar. Án gegnsæis skýtur lýðræði ekki rótum.
Níu litlir negrastrákar

Sigurður Ingi og Gunnar Bragi fóru illa af stað sem ráðherrar, en hafa lært af reynslunni. Byrjuðu gassalega, Gunnar Bragi í Evrópumálum og Sigurður Ingi í málum Fiskistofu. Ráku sig á veggi og áttuðu sig á, að gassagangur er ekki til góðs. Báðir orðnir illskárri í starfi. Innkoma Ólafar Nordal í stað Hönnu Birnu var til bóta, Ólöf er alvöru, en Hanna Birna er tuddi. Eygló Harðar og Kristján Þór valda vonbrigðum, Kristján beinlínis illa innrættur. Við Ragnheiði Elínu voru engar vonir bundnar, hún er bjáni. Illugi dregur spillingarhúðina á eftir sé eins og Þorgeirsboli. Þægur Bjarni hlýðir Davíð, Sigmundur er fríkað krípi. Þetta er því miður bara svona gróft.
Tímabær endaskipti

Í Bandaríkjunum hefur tekjuhæsta prósentið leyst til sín meira en allan hagvöxt frá því fyrir aldamót. Miðstéttir þynnast og kapphlaupið niður á tekjubotninn breytir láglaunafólki í sultarlaunafólk. Græðgin að ofan er stjórnlaus og ræður pólitíkinni. Þetta gekk, meðan hálf þjóðin hafði það sæmilegt. En nú er hálf þjóðin komin í vanda. Eina ljósið í myrkrinu er Bernie Sanders. Ef nógu margir flykkjast að honum, er hægt að vinda ofan af þessu rugli. Sömu sögu er að segja um Jeremy Corbyn í Bretlandi. Hér er bölið eins. Okkur vantar snillinga til að vekja fólk til vitundar um þörf á pólitískum endaskiptum á samfélaginu.
Sumir nýta og aðrir trúa

Munurinn á Samfylkingunni og Sjálfstæðisflokknum er einfaldur. Sá síðari trúir engu en nýtir trúarjátningar postula á borð við Friedman og Hayek til að komast yfir þjóðareignir. Sá fyrri trúir barnslega á þessar úreltu trúarjátningar og hefur gert svo síðan Ingibjörg Sólrún innleiddi Blairisma. Þar með hófst herleiðing Samfylkingarinnar, sem náði hástigi í hruninu. Engin breyting hefur síðan orðið á stöðu flokksins. Hann hefur sagt skilið við alþýðuna og er hættur að kalla eftir réttlátum skiptum þjóðararðsins. Tönnlast enn á slagorðum úr Friedman og Hayek, þótt þau séu löngu gjaldþrota. Samfylkingin á bara að leggja sig niður.
Fútt í húsnæðismálin

Úr því að skráðir félagar í Pírötum eru farnir að skipta þúsundum, er tímabært að setja fútt í spilið. Virkja þarf fjöldann til að kafa ofan í mál, sem hafa reynzt fjórflokknum ofviða. Húsnæði unga fólksins er þar ofarlega á blaði. Ungt fólk getur hvorki leigt né keypt. Eitthvað kerfislægt er að. Sumir segja, að mótvægisaðgerðir vanti, en eru ekki sammála um hverjar þær eigi að vera. Svo eru aðrir, sem segja, að kaupið sé einfaldlega of lágt. Af 300-500 þúsund króna mánaðarlaunum sé ekki hægt að fjármagna íbúð. Greifar hirði mikið af þjóðarauð framhjá skiptum. Finna þarf lausn á þessu máli og keyra hana upp í byltingunni.
Elsku bezta Jóhanna

Jóhanna Sigurðardóttir hefur fengið uppreisn æru eftir stanzlaus svigurmæli í sex ár. Nær hálf þjóðin telur hana hafa staðið sig bezt allra forsætisráðherra síðustu áratugi. Margfalt hærra hlutfall en þeirra, sem næstir komu, svo sem núverandi forsætis, sem er við botninn. Þetta er samkvæmt skoðanakönnun Gallup fyrir Vikuna, sjónvarpsþátt Gísla Marteins. Jóhanna var við völd eftir hrunið og stýrði þá upprisu okkar. Mikil og erfið þrautaganga, sem hafðist þó. En hún gaf sér lítinn tíma til að dekstra fólk og var ekki hátt skrifuð undir lokin. Hviklynd þjóð hefur loksins séð ljósið og kann að meta Jóhönnu að verðleikum.
Græðgisbörn við Sund

Hópur menntaskólafólks við Sund svindlaði í stúdentsprófi. Upp komst, en fengu að endurtaka próf og útskrifast aðeins síðar. Vel sloppið. Nemendurnir kærðu, töldu „íþyngjandi“ að geta ekki útskrifast með hinum og að missa nokkrar vikur úr vinnu. Því var auðvitað ekki sinnt, en frekjan og firringin er söm. Líklega hafa foreldrar komið þar við sögu, börnin hefðu tæpast gengið ein svona langt. Dæmi um aukna siðblindu í samfélaginu, fólk böðlast áfram með góðu eða illu og „fer á svig við“ lög og reglur. Í háskóla stundar fólk ritstuld og stelur heilu ritgerðunum. Í viðskiptum er áherzla á aðstöðu, svindl og brask. Við erum komin á endastöð græðginnar.
Grafalvarlegur Gylfi

Gylfi Arnbjörnsson, erindreki atvinnurekenda í sambandi verkalýðsrekenda, hefur áhyggjur af „grafalvarlegri“ hækkun launa. Eins og aðrir Blairistar trúir hann hagtrúarrugli, sem atvinnurekendur hafa lengi hamrað á. Heldur, að veruleikinn komi fram í upplýsingum fyrirtækja um afkomu sína og arð. Því treystir alþýðan honum ekki. Ekki frekar en hún treystir Samfylkingunni. Gylfi er á kafi í makki með atvinnurekendum í svonefndum Salek-hópi. Sá reynir að stöðva launahækkanir eins hóps í kjölfar hækkunar annars. Í Salek er það kallað „víxlhækkanir launa og verðlags“. Það gera þeir, sem gefa rangt í spilinu um skiptingu þjóðarauðs.
Dýraníð verðlaunað?

Við hæfi er, að landbúnaðarráðherra veltir fyrir sér, hvorki ekki sé rétt að styrkja dýraníðinga svína- og kjúklingabúa. Það er punkturinn yfir i-ið á því ömurlega hneyksli. Æru rúin Matvælastofnun heldur áfram að kóa með níðingum. Enda telur hún neytendur ekki koma sér við, hvað þá dýravinir. Bústjórar halda allir fram, að myndirnar séu ekki frá þeirra verksmiðju og þvertaka fyrir að þvinganir beinist gegn þeim. Fullyrðing gegn fullyrðingu og allir taldir sekir, unz Matvælastofnun mannar sig upp í að lýsa þá upp. En hún telur verksmiðjur hafa sál, sem megi ekki verða fyrir áfallastreitu og þurfi lögpersónuvernd.
„Bragðkröfur“ um stoðmjólk

Mjólkursamsalan segist afturkalla sendingu af stoðmjólk, því hún hafi „ekki staðist bragðkröfur“. Merkileg lýsing á framleiðslu, sem stefndi lífi og heilsu ungbarna í voða. Fjöldi manns hefur sagt frá reynslu af lofti í maga, slæmum magakrömpum, hitaköstum, ælupestum og niðurgangi ungbara. Hversu margir hafa trúað fullyrðingum þessa annálaða bófafélags um ófullnægðar „bragðkröfur“? Og þá hversu mörg börn hafa veikzt vegna þessara ósanninda? Hér er matvælaeftirlit í tómu tjóni, samanber langvinna leynd yfir dýraníði á svína- og kjúklingabúum. Því miður kóar Matvælastofnun með níðingum og starfar sízt fyrir notendur.
Áttavilltur Blairisti

Skúli Helgason borgarfulltrúi er dæmi um, hversu langt Samfylkingin er komin út í ógöngur Blairismans. Segir Reykjavíkurborg verða að skera niður velferð til að eiga fyrir hærri launum. Velur að setja beint samband milli velferðar og óhóflegra launa leikskólakennara. Valið er fengið beint úr smiðju græðgisma nýfrjálshyggjunnar. Skúli atti skjólstæðingum borgarinnar gegn starfsfólkinu. Það er andstyggilegt, eins og raunar allur græðgismi Samfylkingarinnar. Svo eru menn þar á bæ hissa yfir, að Blairisti nái engum árangri sem formaður og að flokkurinn hafi glatað fylgi fólksins. Þetta gengi er samvaxið bófaflokkunum.
Vangeta eða spilling

Ítrekuð furðuverk í samskiptum skipulagsráðs Reykjavíkur og gráðugra verktaka kalla á skýringar. Verktakar virðast hafa kverkatak á borginni og geta fengið hana til að fallast á hvað sem er. Þeir fá lóðir á tombóluverði. Fá að byggja langt umfram eðlilegt nýtingarhlutfall svæðisins. Og þvert á stíl gamalla og gróinna svæða. Nú síðast er leyft að byggja hótel í Vatnsmýri fyrir lóðarverð, sem er hundruðum milljóna króna undir mati. Felur þetta í sér fullkomna vangetu borgarstjórnar og skipulagsráðs hennar? Eða er hér að baki spilling í líkingu við þá, sem einkennir skipulag í borgum þriðja heimsins og Bandaríkjanna?
Ítrekuð vanhæfni

Nokkrar stofnanir hafa undanfarið sýnt glæsta vanhæfni. Afleiðing af pólitískri andverðleikastefnu, sem skipar óhæfa forstjóra. Matvælastofnun heldur róttæku dýraníði svínabúa leyndu mánuðum saman fyrir fólki. Neitar líka að segja, hver búin séu. Rannsóknanefnd flugslysa er staðin að áralöngum seinkunum í rannsókn flugslysa. Sama um rannsóknanefnd sjóslysa, er getur enn ekki tjáð sig um gömul dauðaslys. Útlendingastofnun sýnir ítrekaða vanhæfni. Nú síðast vanrækti hún að útvega börnum hælisleitenda skólavist. Vinnumálstofnun sinnir svartri vinnu af markvissri vangetu. Pólitískir andverðleika-forstjórar róa bara fram í gráðið.
Vaknið af værum blundi

Ferðaþjónusta er gott dæmi um aðgerðaleysi ríkisstjórnarinnar. Þar þarf að taka snarlega á hlutunum. Setja upp gistináttagjald án tafa og nota það til að útbúa frábæra aðstöðu á ferðamannastöðum. Fækki gjaldið ferðamönnum, er það hið bezta mál, því að við önnum annars ekki aukningunni. Jafnframt þarf að setja hraða og hörku í að útrýma svartri starfsemi í greininni. Svo og stöðva vangreiðslur til starfsfólks. Háum sektum þarf strax að beita þá, sem reyna að víkja sér undan gjöldum og kjörum. Hæsti vaskur verði sem fyrst lagður á alla ferðaþjónustu, gistingu, mat og flutninga. Líta má á vaskinn sem bara eðlilega auðlindarentu.
Stöðvum undirboðin

Þegar fólk er ráðið til starfa á lægri kjörum en lög og samningar ákveða, er verið að lækka botninn í samfélaginu. Fyrirtæki geta með þeim hætti ýtt hinum til hliðar, sem fara eftir lögum og samningum. Lífskjörum heilla atvinnugreina er þannig ýtt niður. Heimskir hagfræðingar telja þetta prýðilega hagræðingu. Í raun er verið að rýra kjörin í greininni og minnka límið í samfélaginu. Þetta gerist einkum í byggingum og ferðaþjónustu. Allt of lítið er gert til að stöðva þetta, enda eru stjórnvöld hlynnt undirboðum á fátæklingamarkaði. Við þurfum að skipta um kúrs og loka fyrirtækjum, sem grafa á þennan hátt undan samfélaginu.
Tvískiptingin magnast

Tvískipting þjóðarinnar magnast stöðugt. Nú má skipta fólki eftir æðahnútum, ekki bara eftir augasteinum og heilum tönnum. Hver þátturinn á fætur öðrum er tekinn út úr magnþrota velferðarkerfi og færður inn í einkarekstur. Góðar tennur kosta hundruð þúsunda, sem hálf þjóðin hefur ekki efni á. Augasteinar kosta 300.000 krónur, sem hálf þjóðin hefur ekki efni á. Nú bætist við frelsi frá æðahnútum fyrir 150.000 krónur, sem hálf þjóðin hefur ekki efni á. Þetta er markviss græðgivæðing heilsunnar. Sem í annan stað lýsir sér í, að varnarlausir eru gerðir að verktökum og lífskjarabotninn lækkaður niður úr lágmarkslaunum.
Horfa fram á veginn

Fyrir fimm árum samþykkti alþingi einróma að nota skýrslu rannsóknarnefndar þingsins til að læra af hruninu. Flest hefur síðan verið svikið. Stjórnarskrá var stungið undir stól, sömuleiðis þjóðhagsstofnun. Fjármálaeftirlið hefur ekki verið læknað og ekki heldur Landsdómur. Unnur Brá Konráðsdóttir þingmaður segir um þetta: „Niðurstaðan af því var sú að það var ekki gert.“ Og „Nú þurfum við líka að fara að horfa fram á veginn.“ Það er eins og guðs hönd hafi komið af himnum ofan og gripið í taumana. Kannski var það hönd Davíðs. Og svo skilur Unnur Brá ekkert í, að traust þjóðarinnar á alþingi mælist í eins stafs tölu.
Prestar segi upp

Fordómaprestar neita að veita þjónustu og segjast hafa „samvizkufrelsi“. Sem opinberir starfsmenn hafa þeir ekkert slíkt frelsi. Þeir verða að þjónusta alla jafnt, burtséð frá eigin fordómum. Tækju aðrir embættismenn upp á að fela sig bak við newspeak af þessu tagi, væri fótunum kippt undan opinberri þjónustu. Væru fordómaprestar vígslubiskupar í ofsatrúarsöfnuði, gætu þeir hagað sér eins og fífl. En sem opinberir embættismenn á ríkislaunum hafa þeir engan rétt á að mismuna fólki eftir eigin fordómum. Þeir geta bara leyst málið með því að segja upp starfi. Gott væri raunar að losna við Kristján Val Ingólfsson af launaskrá.
Þjálfuð þingmannsefni

Báðir frambjóðendur til formennsku í Heimdalli neita að hafa boðið bjór og hamborgara. Skjáskot á fésbók og frásagnir kjósenda sýna hins vegar, að bjórinn hafi flotið í stríðum straumum. Þar eru líka sýnd boðsbréf, sem bjóða akstur, hamborgara og „yfirdrifið nóg af fríum bjór“ fyrir atkvæði. Frambjóðendur ljúga því báðir eins og þeir eru langir til, enda félagar í bófaflokki. Fróðlegt er, að silfurskeiðungum finnst í lagi að haga kosningum á þennan hátt. Þeir lifa og hrærast í græðgivæddu samfélagi. Þar eru orðin marklaust newspeak. Tilgangurinn helgar meðalið. Frír bjór er góður undirbúningur fyrir græðgivædda þingmennsku.
Engar miðaldir takk

Vegna fyrirhugaðrar komu fjölmennra hópa flóttafólks af trú múslima þarf til öryggis að taka þetta skýrt fram:

Ísland þarf í sjálfu sér enga flóttamenn. Fólk mun því hafna ýmsum af kröfum múslima um aðlögun af hálfu landsmanna. Svo sem þetta:

1. Ekkert svigrúm verður fyrir halal eða kosher í opinberum mötuneytum.

2. Ekkert svigrúm verður fyrir bænir og föstur á skólatíma og vinnutíma.

3. Ekkert svigrúm verður fyrir trúarlög, sharia , gagnvart landslögum.

4. Ekkert svigrúm verður fyrir feðraveldi, karlrembu og heiðursglæpi.

5. Ekkert svigrúm verður fyrir frávik frá vestrænum mannréttindum.

Þetta verður útskýrt fyrir flóttafólki. Við munum hindra, að fólk, sem flýr miðaldir, reyni að koma hér upp þeim sömu miðöldum.
Ríkið verndar dýraníð

Síðbúin hefur Matvælastofnun játað, að eftirlit hennar hefur lengi leitt í ljós óforsvaranlegar aðstæður dýra á verksmiðjubúum. Svín hafa legusár, því að þau geta ekki staðið upp vegna þrengsla. Kjúklingar hafa vætubruna, því að þeir eru hafðir of þétt saman. Ekkert hefur verið gert enn við þessum óskunda. Því er borið við, að tími hafi verið of skammur. Haldi Matvælastofnun frambærilegt, að halda slíkum upplýsingum leyndum mánuðum saman, er hún ekki að starfa fyrir fólkið í landinu. Lengi hefur verið grunað, að matvælaeftirlit hér er að mestu leyti fúsk, Og nú hefur það verið staðfest. Skiptum út yfirstétt eftirlitsins.
Í stríði við alla

Bandaríkin eru komin í stríð við alla stríðsaðila í Sýrlandi. Hófu stríð við Assad. Ræktuðu til þess sveitir öfgamúslima, sem við þekkjum nú sem ISIS. Þau urðu öflugustu óvinir Assads. Saumuðu um leið að öðrum óvinum Assads, einkum Kúrdum. Bandaríkjunum var mikið í mun að etja Tyrkjum út í stríðið. Tyrkir urðu við því, en reyndust lélegir í að sprengja Assad. Lögðu þeim mun meiri áherzlu á að sprengja Kúrda. Hafa komist upp með það um langa hríð. Því eru Bandaríkin í senn í stríði við Assad, við ISIS og við Kúrda. Eru þannig komnir í stríð við helztu stríðsaðila í Sýrlandi. Geri aðrir fávitar betur. Bandaríkin eiga bágt.
Lofar upp í annarra ermi

„Hét Ísland því nýlega að draga úr losun gróðurhúsalofttegunda um 40% fyrir árið 2030.“ Athygli vöktu þessi orð forsætisráðherra á leiðtogafundi Sameinuðu þjóðanna. Þeir, sem ekki þekkja til, halda, að þetta alvara, hinir vita betur. Til dæmis umhverfisráðherra sömu ríkisstjórnar: „Engin ákvörðun hefur verið tekin um það, hversu mikið Ísland dregur úr losun gróðurhúsalofttegunda, þótt stjórnvöld stefni að samstarfi við Norðmenn og Evrópusambandið um að draga samanlagt úr henni um 40%.“ Ísland ætlar þannig að beita sér fyrir, að aðrir dragi úr losun. Sigrún Magnúsdóttir upplýsti líka, að stóriðja væri fyrir utan loforðið. Hún lýsir þannig Sigmundi Davíð sem fársjúkum og stjórnlausum lygara.
Mesta framsal fullveldis

Mesta framsal fullveldis Ísland er í gangi þessa dagana á vegum Gunnars Braga Sveinssonar. Það er TISA-samningurinn, sem gerir ráð fyrir, að stórfyrirtæki verði fullvalda ríki með sérstaka dómstóla, sem rassskelli ríki, er ekki makka rétt. Ísland er sjálfstæður aðili að furðulegum viðræðum, óháð Evrópusambandinu og Fríverzlunarsamtökunum. Milljónir manna víðs vegar um Evrópu hafa skrifað undir kröfu um að vera fríaðir af þessum ósköpum. Samt heldur Martin Eyjólfsson sendiherra áfram á fullu að vinna í málinu í umboði ráðherra, sem þykist samt vera einstaklega þjóðrembdur. Sumir bófar eru hreinlega náttúraðir fyrir illvirki.
Hugtök hagklerkanna

Hagklerkar græðgiskirkjunnar messa trúarjátninguna hver um annan þveran. Þótt efnilega fólkið flýi land og segi allt gott af sínum högum í Noregi. Klerkarnir vísa í línurit, sem segja, að framleiðni sé lítil og kaup þurfi að vera lágt. Meðal hagklerka síðustu daga eru Katrín Ólafsdóttir og Þórarinn G. Pétursson, sem er vígslubiskup kirkjunnar í Seðlabankanum. Hjörðin sú þylur trúarjátningar græðgiskirkjunnar, er hefur stolið þjóðarauðnum undan skiptum. Kvartar svo yfir kaupi láglaunafólks og segir upp skúringakerlingum. Hagklerkarnir flytja okkur rugl og kalla það hagvöxt og framleiðni, eins og röng hugtök séu veruleikinn.
Lýgur að umheiminum

Sigmundur Davíð og ríkisstjórn hans stefna að smíði tveggja stærstu kísilvera í heimi. Alls munu þau losa nærri milljón tonn af kolefni út í andrúmsloftið. Það er fimmtungs viðbót við núverandi 4,5 milljón tonn. Samt taldi forsætis sér kleift að stíga í gær á stokk á vettvangi Sameinuðu þjóðanna. Lofaði 40% minni losun kolefnis. Sigmundur Davíð er ekki feimnari við að ljúga að umheiminum en að Íslendingum. Ekkert, sem hann segir, er í sambandi við veruleikann. Málar bara upp þann sýndarveruleika, sem hann telur henta aðstæðum hverju sinni. Þannig komst hann til valda og þannig hyggst hann halda völdum. Með nýrri lygi.
Ríki brjálæðinga

Ísrael er ríki brjálæðinga. Hálf þjóðin hefur tryllst. Ekki bara hæstiréttur, ríkisstjórn og þingmenn. Ekki bara hálfur herinn. Sem heild er herinn orðinn verri en SS-sveitir nazista. Án tilefnis skjóta vitfirrtir hermenn ungabörn til bana, ráðast án tilefni á erlenda blaðamenn, berja þá og brjóta tæki. Ísrael hefur losað sig frá öllu, sem heitir mennska. Ríki og þjóð eru orðin að grimmu villidýri. Þetta er staðfest í erlendum fréttum dag eftir dag, viku eftir viku, mánuð eftir mánuð og ár eftir ár. Allt þetta er aðgengilegt á vefnum. Sumt fólk á Íslandi ber samt áfram blak af brjálæðinu og gerir sig þannig meðsekt.